LIETUVOS RESPUBLIKOS APLINKOS MINISTRO

Į S A K Y M A S

dėl statybos techninio Reglamento str 2.05.02:2001 „statinių konstrukcijos. stogai“ dalinio pakeitimo

2002 m. gegužės 30 d. Nr. 288

Vilnius

Vadovaudamasis Lietuvos Respublikos aplinkos ministerijos nuostatų (Žin., 1998, Nr. 84-2353; 2002, Nr. 20-766) 6.2 punktu:

1. Iš dalies pakeičiu statybos techninį reglamentą STR 2.05.02: 2001 „Statinių konstrukcijos. Stogai“, patvirtintą aplinkos ministro 2001 m. sausio 9 d. įsakymu Nr. 21 „Dėl STR 2.05.02:2001 „Statinių konstrukcijos. Stogai“ patvirtinimo“ (Žin., 2001, Nr. 51-1786) (toliau – Reglamentas):

1.1. papildau Reglamento 56 punktą nauju sakiniu ir išdėstau šį punktą taip:

„56. Plokštiesiems neeksploatuojamiems stogams priskiriami stogai, kurių nuolydis ne mažesnis už 0,7° ir ne didesnis už 7°. Šie stogai skirti apsaugoti statiniams nuo juos veikiančių atmosferinių poveikių: lietaus, sniego, vėjo, triukšmo, saulės ir išorės temperatūros poveikio. Stogai, kurių nuolydis nuo 0,7° iki 1,4°, gali būti įrengiami tik išimtiniais atvejais. Įrengiant stogus su nuolydžiu nuo 0,7° iki 1,4°, turi būti naudojamos šio nuolydžio stogams specialiai pritaikytos medžiagos bei numatyti papildomi konstrukciniai sprendiniai, užtikrinantys patikimą stogo funkcionavimą.“;

1.2. papildau Reglamento 61.2 papunktį nauju sakiniu ir išdėstau šį papunktį taip:

„61.2. stogo susijungimo vietose su sienomis ir kitais vertikaliais paviršiais pastarieji turi būti padengti hidroizoliacine danga nuo stogo viršaus aukštyn ne mažiau kaip 300 mm. Sujungimo vietose su parapetais, kai parapeto aukštis mažesnis už 300 mm, hidroizoliacinė danga turi būti užleista ant parapeto viršaus ir pritvirtinta. Hidroizoliacinės dangos kraštas turi būti patikimai užsandarintas, kad į stogo konstrukcijas nepatektų vanduo.“;

1.3. keičiu Reglamento 64.1 papunktį ir išdėstau jį taip:

„64.1. parapetai turi būti iškilę virš hidroizoliacinės stogo dangos paviršiaus ne mažiau kaip 100 mm.;“;

1.4. papildau Reglamento 68 punktą nauju sakiniu ir išdėstau šį punktą taip:

„68. plokščiųjų eksploatuojamųjų stogų nuolydis turi būti ne mažesnis kaip 0,7° ir ne didesnis kaip 7°. Šie stogai skirti ne tik apsaugoti statinius nuo atmosferinių poveikių, bet ir ant jų vykdyti įvairią veiklą. Stogai, kurių nuolydis nuo 0,7° iki 1,4°, gali būti įrengiami tik išimtiniais atvejais. Įrengiant stogus su nuolydžiu nuo 0,7° iki 1,4°, turi būti naudojamos šio nuolydžio stogams specialiai pritaikytos medžiagos bei numatyti papildomi konstrukciniai sprendiniai, užtikrinantys patikimą stogo funkcionavimą.“;

1.5. keičiu Reglamento 100 punktą ir išdėstau jį taip:

„100. Be X skyriuje pateikiamų priešgaisrinių reikalavimų stogams taip pat privaloma vadovautis ir kituose galiojančiuose normatyviniuose dokumentuose [7], [15], [17], [20], [21] nurodytais priešgaisriniais reikalavimais“;

1.6. keičiu Reglamento 101.2 papunktį ir išdėstau jį taip:

„101.2. stacionaraus gydymo įstaigų, vaikų namų, prieglaudų, globos namų, aukštuminių (aukštesnių kaip 26,5 m), trijų aukštų ir aukštesnių prekybos ir mokymo pastatų bei skirtų kultūros tikslams pastatų, kurių žiūrovų salėse yra 800 ir daugiau vietų, stogų šiluminė izoliacija turi būti iš nedegiųjų medžiagų;“

1.7. išbraukiu Reglamento 101.5 papunkčio pirmąjį žodį „sutapdintų“ ir išdėstau pirmąjį šio papunkčio sakinį taip:

„101.5. plokščiųjų stogų šiluminei izoliacijai gali būti naudojamos sunkiai degios bei degiosios sunkiai užsiliepsnojančios medžiagos.“;

1.8. keičiu Reglamento 101.6 papunktį ir išdėstau jį taip:

„101.6. Jeigu priešgaisrinė siena (ugniasienė) nekerta plokščiojo ar šlaitinio stogo su degiąja ar sunkiai degia šilumine izoliacija, tai minėta izoliacija iš abiejų sienos pusių turi būti atskirta 1 m pločio juosta iš nedegiųjų medžiagų;“;

1.9. keičiu Reglamento 101.8 papunktį išdėstau jį taip:

„101.8. minimalios šlaitiniuose stoguose naudojamų izoliacinių medžiagų degumo grupės nurodytos 2 lentelėje:

2 lentelė

Minimalios šlaitiniuose stoguose naudojamų izoliacinių medžiagų degumo grupės

Pastatų atsparumas ugniai	Šlaito kampas (laipsniais)	Minimali šlaitinių stogų izoliacinių medžiagų degumo grupė

šiluminė izoliacija	vėjo izoliacija	hidroizoliacija (išskyrus stogo dangą)	garo izoliacija	stogo danga
1	2	3	4	5	6	7
I	bet koks	nedegioji	degioji sunkiai užsiliepsnojanti	degioji sunkiai užsiliepsnojanti	degioji sunkiai užsiliepsnojanti	nedegioji (paviršiumi liepsna neplinta)
II	iki 45 imtinai	sunkiai degi	degioji sunkiai užsiliepsnojanti	degioji sunkiai užsiliepsnojanti	nenormuojama	nedegioji (paviršiumi liepsna plinta lėtai)
didesnis kaip 45	sunkiai degi	degioji sunkiai	degioji sunkiai	degioji sunkiai	nedegioji (paviršiumi
užsiliepsnojanti	užsiliepsnojanti	užsiliepsnojanti	liepsna neplinta)
IIIa, IIIb	iki 45 imtinai	sunkiai degi	degioji sunkiai užsiliepsnojanti	degioji sunkiai užsiliepsnojanti	nenormuojama	degioji vidutinio užsiliepsnojimo
didesnis kaip 45	sunkiai degi	degioji sunkiai užsiliepsnojanti	degioji sunkiai užsiliepsnojanti	nenormuojama	nedegioji (paviršiumi liepsna plinta lėtai)
III	bet koks	degioji sunkiai	degioji vidutinio	degioji vidutinio	nenormuojama	degioji vidutinio
užsiliepsnojanti	užsiliepsnojimo	užsiliepsnojimo	užsiliepsnojimo
IV, IVa, V	bet koks	nenormuojama

Pastabos:

1. Pastatų šlaitiniuose stoguose gali būti naudojamos žemesnės degumo grupės izoliacinės medžiagos, jei statomo pastato tūris, plotas, aukštingumas bei atstumai nuo jo iki gretimų pastatų ir statinių tenkina žemesnio atsparumo ugniai pastatams keliamus reikalavimus.

2. Stogams, kurių šlaito kampas didesnis kaip 45°, o jo ilgis – iki 9 m imtinai, šlaito kampas – nuo 31° iki 45° imtinai, o jo ilgis – iki 12 m imtinai ir stogams, kurių šlaito kampas – iki 30° imtinai, o jo ilgis – iki 15 m imtinai, naudojamoms hidroizoliacinėms medžiagoms (išskyrus stogų dangas) degumo reikalavimai nekeliami (išskyrus I ir II atsparumo ugniai pastatus);“;

1.10. laikau netekusius galios Reglamento 101.9, 101.9.1, 101.9.2, 101.10, 101.10.1, 101.10.2, 101.11, 101.11.1, 101.11.2, 101.12 papunkčius. Reglamento 101.13 papunktį laikau 101.9 papunkčiu;

1.11. keičiu Reglamento 102.1 papunkčio antrąjį sakinį ir išdėstau šį papunktį taip:

„102.1. pastatų stogų konstrukcijoms įrengti naudojama mediena (išskyrus V atsparumo ugniai pastatus) turi būti sunkiai degi. Antipirenai, kuriais apdorojamos medinės konstrukcijos, turi būti sertifikuoti, o apdorota mediena išbandyta ir jos degumo grupė patvirtinta atitinkamais dokumentais;“;

1.12. išbraukiu Reglamento 102.3 papunkčio žodžius „sutapdintų“ ir „(kaminėlius)“ ir išdėstau šį papunktį taip:

„102.3. plokščiųjų stogų degioji ar sunkiai degi šiluminė izoliacija (per visą šiluminės izoliacijos storį) bei degioji stogo danga aplinkui stoglangius turi būti apsaugota 1 m pločio, o aplinkui pastato vėdinimo kanalus ir įlajas – 250 mm pločio nedegiųjų medžiagų juostomis; degioji stogo danga gali būti apsaugota, ją padengiant 101.3 p. nurodytomis apsauginėmis medžiagomis;“;

1.13. keičiu Reglamento B priedą (informacinį) ir išdėstau jį taip:

„B priedas

(informacinis)

Medžiagų degumo savybėms nustatyti taikomi Lietuvos Respublikoje galiojantys standartai

ir kiti normatyviniai dokumentai

1. LST ISO 1182:1996. Gaisriniai bandymai. Statybinės medžiagos. Nedegumo bandymas.

2. LST 1441:1996/1K:1998. Statybinės medžiagos. Nedegumo įvertinimo rodikliai.

3. LST 1531:1998/1K:2001. Gaisriniai bandymai. Degumo grupės nustatymo metodas ir įvertinimo rodikliai.

4. LST 1532:1998/1K:2001. Gaisriniai bandymai. Liepsnos plitimo indekso nustatymo metodas ir įvertinimas.

5. GTC/GMB 8:2000. Gaisrinė sauga. Tekstilės gaminiai ir plėvelės. Klasifikavimas pagal degumą.“.

2. Šie Reglamento pakeitimai netaikomi jau suprojektuotiems ir statomiems statiniams.

3. Aplinkos ministerijos informacijos kompiuterinėje sistemoje vadovautis reikšminiais žodžiais: „statyba“, „reglamentas“.

APLINKOS MINISTRAS	ARŪNAS KUNDROTAS